লক্ষ্য করলে দেখা যায়, এই দুটো সময় একে অপরের সম্পূর্ণ বিপরীত। অথচ মানুষের জন্য এদুটোই জরুরি। সকালের ব্যস্ততা, ঝামেলা দরকার জীবিকা অর্জনের জন্য, দুনিয়ার জীবনে সফলতার জন্য। একইসাথে রাতের একাকী সময় দরকার পরকালের সফলতার জন্য। আল্লাহ تعالى আমাদেরকে দিন এবং রাত, ব্যস্ততা এবং স্থিরতা, ঝামেলা এবং শান্তি দিয়েছেন, কারণ একজন মুসলিমের সফলতার জন্য এদুটোই জরুরি। সূরাহ আদ-দুহা’তে আল্লাহ تعالى আমাদেরকে মনোযোগ দিতে বলছেন জীবনের এই বিপরীত সময়গুলোর প্রতি।[৭] নির্জন বনে গিয়ে সন্ন্যাসী হওয়া ইসলাম সমর্থন করে না। একজন মুসলিমকে জীবনের জটিলতার মধ্যে ডুবে থেকেই আল্লাহর تعالى ইবাদতে সময় বের করতে হয়।